CELEX: 32022D0886
Language: el
Date: 2022-05-16 00:00:00
Title: Απόφαση (ΕΕ) 2022/886 του Συμβουλίου της 16ης Μαΐου 2022 για την υπογραφή, εξ ονόματος της Ένωσης, και προσωρινή εφαρμογή της συμφωνίας μεταξύ της Ευρωπαϊκής Ένωσης, αφενός, και της κυβέρνησης των Φερόων Νήσων, αφετέρου, σχετικά με τη συμμετοχή των Φερόων Νήσων σε προγράμματα της Ένωσης

7.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 154/1
               
            
         ΑΠΟΦΑΣΗ (ΕΕ) 2022/886 ΤΟΥ ΣΥΜΒΟΥΛΙΟΥ
         της 16ης Μαΐου 2022
         για την υπογραφή, εξ ονόματος της Ένωσης, και προσωρινή εφαρμογή της συμφωνίας μεταξύ της Ευρωπαϊκής Ένωσης, αφενός, και της κυβέρνησης των Φερόων Νήσων, αφετέρου, σχετικά με τη συμμετοχή των Φερόων Νήσων σε προγράμματα της Ένωσης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 186 και 212, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με επιστολή της 14ης Μαΐου 2020 οι Φερόες Νήσοι εξέφρασαν επισήμως το ενδιαφέρον τους να συνδεθούν με το πρόγραμμα-πλαίσιο έρευνας και καινοτομίας «Ορίζοντας Ευρώπη» (το πρόγραμμα «Ορίζοντας Ευρώπη») (2021-2027) το οποίο θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (1).
                  
               
                     (2)
                  
                  
                     Στις 13 Ιουλίου 2021 το Συμβούλιο ενέκρινε την έναρξη διαπραγματεύσεων, εξ ονόματος της Ένωσης, για τη σύναψη συμφωνίας μεταξύ της Ένωσης και των Φερόων Νήσων σχετικά με τις γενικές αρχές που διέπουν τη συμμετοχή των Φερόων Νήσων σε προγράμματα της Ένωσης και τη σύνδεση των Φερόων Νήσων με το πρόγραμμα «Ορίζοντας Ευρώπη».
                  
               
                     (3)
                  
                  
                     Οι διαπραγματεύσεις ολοκληρώθηκαν και η συμφωνία μεταξύ της Ευρωπαϊκής Ένωσης, αφενός, και της κυβέρνησης των Φερόων Νήσων, αφετέρου, σχετικά με τη συμμετοχή των Φερόων Νήσων σε προγράμματα της Ένωσης («η συμφωνία») μονογραφήθηκε στις 8 Οκτωβρίου 2021.
                  
               
                     (4)
                  
                  
                     Στόχοι της συμφωνίας είναι η θέσπιση μόνιμου πλαισίου συνεργασίας μεταξύ της Ένωσης και των Φερόων Νήσων και ο καθορισμός των όρων και των προϋποθέσεων για τη συμμετοχή των Φερόων Νήσων στα προγράμματα της Ένωσης που είναι ανοικτά στη συμμετοχή τους σύμφωνα με τις βασικές πράξεις για τη θέσπιση προγραμμάτων της Ένωσης όπως ορίζονται στη συμφωνία. Στο πλαίσιο της συμφωνίας η Ένωση θα εφαρμόσει μέτρα συνεργασίας με τις Φερόες Νήσους βάσει του άρθρου 212 της Συνθήκης για τη λειτουργία της Ευρωπαϊκής Ένωσης. Βάσει του άρθρου 3 της συμφωνίας, οι συγκεκριμένοι όροι και προϋποθέσεις για τη συμμετοχή των Φερόων Νήσων σε οποιοδήποτε πρόγραμμα ή δραστηριότητα της Ένωσης υπόκεινται στην έγκριση πρωτοκόλλων.
                  
               
                     (5)
                  
                  
                     Σύμφωνα με την εξουσιοδότηση του Συμβουλίου, το πρωτόκολλο για τη σύνδεση των Φερόων Νήσων με το πρόγραμμα-πλαίσιο έρευνας και καινοτομίας «Ορίζοντας Ευρώπη» (2021-2027) αποτέλεσε αντικείμενο διαπραγμάτευσης παράλληλα με τη συμφωνία, και αποτελεί αναπόσπαστο μέρος της, βάσει του άρθρου 15 παράγραφος 9 της συμφωνίας.
                  
               
                     (6)
                  
                  
                     Οι Φερόες Νήσοι πληρούν τα κριτήρια που ορίζονται στο άρθρο 16 παράγραφος 1 στοιχείο δ) του κανονισμού (ΕΕ) 2021/695.
                  
               
                     (7)
                  
                  
                     Η συμφωνία συμμορφώνεται με το άρθρο 16 παράγραφος 2 του κανονισμού (ΕΕ) 2021/695, το οποίο απαιτεί η σύνδεση των τρίτων χωρών με το πρόγραμμα «Ορίζοντας Ευρώπη» βάσει του άρθρου 16 παράγραφος 1 στοιχείο δ) του ιδίου κανονισμού να συνάδει με τους όρους που ορίζονται σε συμφωνία η οποία καλύπτει τη συμμετοχή της εν λόγω χώρας ή του εν λόγω εδάφους σε οποιοδήποτε πρόγραμμα της Ένωσης, υπό τον όρο ότι η συμφωνία: διασφαλίζει δίκαιη ισορροπία όσον αφορά τις συνεισφορές και τα οφέλη της τρίτης χώρας που συμμετέχει στα προγράμματα της Ένωσης· καθορίζει τους όρους συμμετοχής στα ενωσιακά προγράμματα, συμπεριλαμβανομένου του υπολογισμού των χρηματοδοτικών συνεισφορών στα επιμέρους προγράμματα και τα διοικητικά τους έξοδα· δεν παρέχει στην τρίτη χώρα καμία εξουσία λήψης αποφάσεων σχετικά με το πρόγραμμα της Ένωσης· και εγγυάται τα δικαιώματα της Ένωσης για τη διασφάλιση χρηστής δημοσιονομικής διαχείρισης και για την προστασία των οικονομικών συμφερόντων της Ένωσης.
                  
               
                     (8)
                  
                  
                     Η συμφωνία θα πρέπει να υπογραφεί εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία.
                  
               
                     (9)
                  
                  
                     Προκειμένου να διασφαλιστεί η αδιάλειπτη συνεργασία μεταξύ της Ένωσης και των Φερόων Νήσων στον τομέα της έρευνας, της τεχνολογικής ανάπτυξης και της καινοτομίας και να καταστεί δυνατή η συμμετοχή των Φερόων Νήσων στο πρόγραμμα «Ορίζοντας Ευρώπη» από την έναρξή του εν λόγω προγράμματος, η συμφωνία θα πρέπει να εφαρμοστεί αναδρομικά από την 1η Ιανουαρίου 2021 και προσωρινά, εν αναμονή της ολοκλήρωσης των διαδικασιών που απαιτούνται για την έναρξη ισχύος της,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται η υπογραφή, εξ ονόματος της Ένωσης, της συμφωνίας μεταξύ της Ευρωπαϊκής Ένωσης, αφενός, και της κυβέρνησης των Φερόων Νήσων, αφετέρου, σχετικά με τη συμμετοχή των Φερόων Νήσων σε προγράμματα της Ένωσης («η συμφωνία»), υπό την επιφύλαξη της σύναψης της εν λόγω συμφωνίας (2).
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίζει το πρόσωπο ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
         
         
            Άρθρο 3
            
               1.   Η συμφωνία εφαρμόζεται προσωρινά, σύμφωνα με το άρθρο 15 παράγραφος παράγραφος 2 αυτής, μέχρι να ολοκληρωθούν οι αναγκαίες διαδικασίες για την έναρξη ισχύος της.
            
            
               2.   Η συμφωνία εφαρμόζεται από την 1η Ιανουαρίου 2021, σύμφωνα με το άρθρο 15 παράγραφος 1 αυτής.
            
         
         
            Άρθρο 4
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 15 παράγραφος 2 της συμφωνίας.
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 16 Μαΐου 2022.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (2)  Βλέπε σελίδα 4 της παρούσας Επίσημης Εφημερίδας.